Jens Peter Vernersen (S), 2008-12-18:
Socialdemokraterne stemmer for forslaget, L 51, når det kommer til endelig afstemning.
Men inden vi kommer dertil, vil jeg godt have lov at sige, at EF-Domstolen siden 2001 har afsagt en række kendelser på sundhedsområdet, der giver danske borgere rigtig mange rettigheder.
Men det har været mere end svært at få regeringen til at respektere disse kendelser.
7 år er der gået, hvor danske borgere ved EF-Domstolen har fået tilkendt rettigheder, uden at disse rettigheder er blevet til en del af dansk lovgivning.
Først efter at den nye sundhedsminister var i samråd i Folketingets Sundhedsudvalg i oktober 2008, kom der skred i sagen.
Ved samrådet forsøgte ministeren ganske vist at afvise det som et politisk problem.
Det var noget, som embedsmændene havde siddet med, sagde ministeren.
Det er i øvrigt aldrig kønt, når en minister forsøger at give embedsmændene skylden for et problem, som ministeren burde være fuldstændig orienteret om, og det har også siden vist sig med de aktindsigter, der har været, at den tidligere minister har været fuldt orienteret om, hvilke rettigheder danske borgere burde have efter de domstolsafgørelser, der var faldet, rettigheder, man altså ikke har fået.
Det er dokumenteret via aktindsigt, og det har været omtalt i Danmarks Radios P1, hvor der er blevet orienteret om, at sundhedsministeren har været fuldt orienteret, hvad man også kan se af disse aktindsigter, der ligger.
Man kan se, at EF-dommene har givet danske borgere rettigheder.
Sundhedsministeren indså da også, at sagen ikke længere kunne holdes skjult for offentligheden, da det var fremme på et samråd, hvor offentligheden havde adgang.
Der blev udfærdiget en bekendtgørelse, der gav borgerne rettigheder, den trådte i kraft her den 1. december 2008, og den beskriver nu, hvordan borgerne har rettigheder til sundhedsbehandling i andre EU-lande.
Og med lovforslaget, L 51, sikres der så klageadgang, såfremt man ikke får mulighed for at udnytte de rettigheder, man har, hvis der er regioner, der afviser at betale.
Tilbage står ud over lovforslaget, L 51, spørgsmålet om sikring af borgernes fremtidige rettigheder, når EF-Domstolen helt sikkert træffer nye afgørelser på sundhedsområdet til gavn for danske borgere.
Det, der er afgørende at få oplyst af ministeren her, er, om ministeren vil sikre, at nye afgørelser omgående og uden ugrundet ophold sættes i kraft.
Vi kan naturligvis ikke have en tilstand som den, vi har haft i de sidste 7 år, hvor borgerne er blevet snydt - og jeg bruger udtrykket snydt - for de rettigheder, de har, fordi den tidligere minister ikke ønskede at sætte disse EF-afgørelser ind i en dansk lovgivningssammenhæng.
Derfor synes jeg, at det er helt afgørende, at ministeren kommer op på Folketingets talerstol, når debatten er overstået, og meddeler, at nye afgørelser ved EF-Domstolen omgående vil blive sat i kraft.
Det er selvfølgelig afgørende, at danske borgere er sikret de rettigheder, som EF-Domstolen giver os, tilkender os.
Det skal vi ikke vente i årevis på at få opfyldt; det er rettigheder, der skal sættes i kraft omgående, efter at Domstolen har talt.
Det synes jeg er vigtigt at vi får afklaret som et led i behandlingen af L 51.
Men jeg forudsætter, at ministeren med de svar, der er givet, også vil tilkendegive, at man omgående og uden ugrundet ophold sætter nye afgørelser i kraft, så danske borgere som sagt ikke igen skal vente 7 år - vente 7 år - på at få deres rettigheder opfyldt.
Det har været både skandaløst og katastrofalt, at man på den måde har holdt oplysninger tilbage om de rettigheder, som borgerne har.
Man har ikke sendt informationer ud om det, man har ikke skabt viden, og alt dette blev fuldstændig klarlagt i det samråd, vi havde i starten af oktober.